Minna Salami

Minna Salami (s. 1978 Tampere) on  afrofeminismiin erikoistunut tietokirjailja, bloggaaja, toimittaja, esseisti ja luennoitsija.  

Hänen kirjoituksiaan on julkaistu esimerkiksi The Guardianissa, uutissivusto Al Jazeerassa. Huffington Postissa ja El País -lehdessä. Hän on Esperanto magazine -lehden kolumnisti. Koulutukseltaan hän on filosofian maisteri.

 Ura 
Salami valmistui valtiotieteiden kandidaatiksi ruotsalaisesta Lundin yliopistosta 2000-luvun alussa. Malmöstä hän muutti New Yorkiin, jossa hän työskenteli kolme vuotta ruotsalaisten omistamassa kustantamossa markkinointiosastolla, kunnes hänen työviisuminsa umpeutui. Uutta ei myönnetty, sillä suomalaisten ja ruotsalaisten kiintiö oli täynnä. Salami päätti muuttaa Lontooseen. Ensimmäisen päiväkirjamaisen bloginsa hän perusti vuonna 2006. 

Vuonna 2010 markkinointialalla työskennellyt Salami perusti MsAfropolitan-blogin. Uuden blogin teemoiksi hän valitsi afrosentrismin ja feminismin. Uusi näkökulma keräsi aiempia blogeja enemmän lukijoita, ja Salami tajusi haluavansa ammattimaiseksi feministiksi. Se vaatisukupuolentutkimuksen maisteriopintojen aloittamista Lontoon yliopistossa, josta hän valmistui maisteriksi. Lontoon yliopisto Soas oli erikoistunut Aasiaan, Afrikkaan ja Lähi-itään. Hän alkoi kirjoittaa afrikkalaisesta feminismistä esimerkiksi The Guardianiin. Blogissaan hän halusi kirjoittaa asioista, joita itsekin haluaisi lukea, esimerkiksi afrikkalaisesta populaarikulttuurista feministin näkökulmasta.

Vuonna 2014 Salami piti TEDx-puheenvuoron, jossa hän toi esiin sen, että afrikkalaisille naisille annetaan julkisuudessa vain kolme roolia: he ovat kamppailijoita, selviytyjiä tai voimaantuneita. "Afrikkalaisia naisia ei esitetä tekemässä tavallisia asioita."

Vuonna 2016 hänen blogiaan luettiin kuukausittain satojatuhansia kertoja. Afrikassa blogeilla oli tärkeä rooli tiedonvälittäjänä, sillä sanomalehtien levikit olivat pieniä.

Salami on luennoinut feminismistä, dekolonisaatiosta ja Afrikan kulttuureista esimerkiksi Euroopan parlamentissa ja YK:n järjestöissä. 

Salamin perustamassa verkkokaupassa myydään afrikkalaistaustaisten yrittäjänaisten valmistamia käsitöitä ja vaatteita.

Vuonna 2020 Harper Collinsin julkaisi Salamin esseekokoelman Sensuous Knowledge. Myöhemmin samana vuonna Schildts & Söderströms julkaisi kirjan suomennoksen.

 Teemat 
Kirjoituksissaan hän kyseenalaistaa valtarakenteita. Hänen esikoisteoksensa käsitteli tietoa, identiteettiä ja henkistä vapautumista ja yhdisti tiedon filosofian mustaan feminismiin ja afrikkalaiseen perinnetietoon. Hän  hyödynsi myös omia kokemuksiaan. Kirjan pääviestin hän tiivisti: "haluan luoda jotain, joka on kauniimpaa ja todempaa kuin mikään aiempi ja jossa me kaikki ihmiset voimme kukoistaa monin tavoin." Kirjan teemoja olivat dekolonisaatio, identiteetti, mustaihoisuus, naiseus, valta ja kauneus. Kirjassaan hän kertoo esimerkiksi 22-vuotiaana kokemastaan joukkoraiskauksesta. Vuoteen 2025 mennessä kirja oli käännetty viidelle kielelle.

Toisessa kirjassan hän käsitteli feminismin paradokseja ja sitä, miten esimerkiksi eurooppalaisten tuntema afrikkalainen kulttuuri on hyvin maskuliinista.

 Tyyli 
Salamin esikuvia ovat olleet esimerkiksi Toni Morrison, Angela Davis, Alice Walker ja Audre Lorde. Hän ihailee myös Saima Harmajan runoja, joita haluaisi kääntää englanniksi. Hän on kuvaillut tyyliään eläväiseksi, viihdyttäväksi, syvälliseksi mutta helposti lähestyttäväksi.

 Tunnustuksia 
Vuonna 2013 Salamin blogi sai Outstanding Achievement in Media -palkinnon Africa Diaspora -gaalassa.
Vuonna 2015 Elle-lehti nosti Salamin 12 maailmaa muuttavan naisen listalle, jossa oli myös Michelle Obama ja Emma Watson.

 Yksityiselämä 
Suomessa suomalais-nigerialaisesta avioliitosta syntynyt Salami, vietti lapsuutensa pääosin Lagosissa Nigeriassa. 1970-luvulla suomalaisten lasten kansalaisuus määriteltiin isän kansalaisuuden mukaan, mutta Salamille haettiin Suomen kansalaisuus presidentiltä. Salamin vanhemmat tapasivat Hampurissa, jossa kumpikin opiskeli. Äiti valmistui opettajaksi, isä insinööriksi. Lagosissa hänen äitinsä opetti suomalaisessa koulussa, isä toimi yrittäjänä. Kun sotilasvallankaappaus muutti Nigerian olot hankalaksi, Salami muutti äitinsä kanssa Ruotsiin ollessaan 13-vuotias. Isä jäi Lagosiin, mutta vieraili usein perheensä luona.

Salami on asunut myös New Yorkissa Yhdysvalloissa ja Espanjassa. Hän puhuu sujuvasti viittä eri kieltä.  Nykyisin hän asuu Englannissa.

Teokset

Lähteet

Aiheesta muualla
MsAfropolitan
Salamin TEDx-puheenvuoro vuodelta 2014: To change the world, change your illusions
Salamin haastattelu Sveriges Radio Finskassa 4.11.2025

Luokka:Elävät henkilöt
Luokka:Nigerialaiset kansalaisaktivistit
Luokka:Nigerialaiset kirjailijat
Luokka:Nigerialaiset toimittajat
Luokka:Suomalaiset bloginpitäjät
Luokka:Suomalaiset kansalaisaktivistit
Luokka:Suomalaiset esseistit
Luokka:Suomalaiset toimittajat
Luokka:Vuonna 1978 syntyneet